ROTEIRO “BÍCAME, FRANK”

**1. Charla co autor**

O primeiro que fixemos ao chegar a Cambados foi ir ao edificio de información, pois alí quedamos para que o autor do libro “Bícame, Frank”, Miguel Anxo Fernández, nos falara sobre a súa obra e como se inspirou para escribila. Tivemos a oportunidade de charlar con el, facerlle preguntas, que nos asinara os libros... Ademais, deunos consellos para aqueles que se queiran dedicar ao mundo da escritura nun futuro e revelounos algúns dos seus trucos. Foi moi amable e entretido.



*SONO DOURADO*

*¡Ou meu sono labrego! Unha casiña*

*preto do río, ó abrigo dos pinales,*

*con piorno e alboios nos currales*

*e palleiros na eira e na curtiña.*

*Ó pé da casa un muíño cantareiro*

*ó son da lira de ágoa que enche o caño,*


*baixo o maino agarimo dun castaño*

*e os amorosos brazos dun cruceiro.*

**2. Visita á Casa Museo Cabanillas**

O seguinte que fixemos foi dirixirnos á casa de Xosé Ramón Cabanillas, que actualmente é unha Casa Museo. A vivenda era unha edificación mariñeira situada no barrio de Fefiñáns. Contaba con dúas plantas, a de abaixo empregábase como corte para os animais, así quentaba a planta superior que era o lugar de convivencia. A casa chegou a ser propiedade da nai de Cabanillas xa que o dono para o que traballaba coma criada deulle esa vivenda para que puidera criar ao seu fillo soa, porque non se sabía quen era o pai del. Hoxe en día e dende a década dos 90 consérvase como unha casa museo na que podemos atopar obxectos de Cabanillas: o escritorio onde traballaba, a súa boina, os xornais que publicou, etc.





*Á SOMBRA DO PINAL*

*¡Pinal de Tragove!*

*¡Zoador, barulleiro pinal*

*enraizado nas laxes fendidas*

*da beira do mar!*

*¡Que dozura no arume bravío*

*ten a branda resina que cai*

*das abertas feridas das ponlas*

*en adoas de limpo cristal!*

**3. Concello de Cambados**

Comezamos o roteiro dirixíndonos ao Concello de Cambados, construído para albergar no seu principio o cárcere, que é onde se sitúa actualmente a estatua de Cabanillas. Esta estatua está sentada nun banco no medio da praza do concello.



*ACCIÓN GALLEGA*

*Hino*

*¡Irmáns! ¡Irmáns gallegos!*

*¡Dende Ortegal ó Miño*

*a folla do fouciño*

*fagamos rebrilar!*

*Que vexa a Vila podre,*

*coveira da canalla,*

*a Aldea que traballa*

*disposta pra loitar.*

**4. Praza Ramón Cabanillas**

Fomos á praza de Cabanillas, onde está a estatua de Baco, deus romano do viño, obra de Paco Leiro. A estatua foi posta no 50 aniversario da festa do viño de Cambados, xa que Cambados é considerado a capital do viño Albariño, unha gran festa coñecida a nivel nacional.



*NO ESCURO*

*¡Noite diante dos ollos!*

*¡Noite no pensamento!*

*¡As brétemas da Dúbida!*

*¡Os pantasmas do Medo!*

*¡Costa arriba, caíndo*

*sin ver onde tropezo...!*

*Soio unha espranza:*

*¡o raio aceso*

*dunha estreliña*

*que brila ó lexos!*

**5. Igrexa de San Francisco, escola de Cabanillas**

Despois dirixímonos á Igrexa de San Francisco, e ao seu lado vimos a escola na que estudou Cabanillas na súa infancia, antes de ingresar no seminario en Santiago de Compostela.



*O GALO NEGRO*

*Locindo a crista*

*como un sangrante casco guerreiro,*

*a ollada dura e alumeante,*

*o forte e áxil pescozo ergueito,*

*empolainado, calzada a espuela*

*co señorío dun cabaleiro,*

*en circo o rabo de longas prumas*

*cheas de escuros, limpos refrexos,*

*como un rei mouro por antre escravos,*

*solene, mudo, vibrante, teso,*

*vai antre as pitas do seu comando*

*o galo negro.*

**6. Biblioteca municipal**

Baixando a rúa atopamos a biblioteca municipal de Cambados, coñecida como Casa Fraga. No seu xardín figura un libro cun texto de Cabanillas *"E ti Cambados a alma miña encerra, teu cariño nun berro, miña terra!".* No lado contrario hai unha columna de libros con diversos títulos.



*¡MISERERE!*

*Morre abafada Galicia*

*baixo a pouta castelán:*

*temos fame de xusticia;*

*fame de lobo e de can.*

*¡Probe de nós!*

*¡Dios nos colla da súa man!*

*Saien os vapores cheos;*

*nenos e homes que se van:*

*cai o pedrizo dos ceos*

*e deixa arrasado o chan.*

*¡Probe de nós!*

*¡Dios nos colla da súa man!*

**7. Ruínas de Santa María: tumba da familia Valle-Inclán**

Seguimos camiñando ata chegar ás Ruínas de Santa María. Unha vez dentro, localizamos a tumba do fillo dun famoso escritor galego en castelán, Joaquín María del Valle-Inclán.



*MEU CARRIÑO*

*¡Carriño , forte e xeitoxo,*

*meu carriño,*

*arrolador e mimoso*

*coma berce dun meniño!*

*¡Meu carriño cantareiro!*

*¡O de xugo e cabezalla*

*coa puntita da naballa*

*pulidos da miña man!*

*¡Sempre o paso, sempre xuntos,*

*haxa estripos, haxa frores,*

*cantemos nosos amores,*

*sin sair do noso chan!*

*¡Meu amor de carreteiro!*

*¡Meu carriño!*

**8. Rúa Os Olmos: xogo infantil das agachadas**

Baixamos pola rúa Os Olmos ata chegar a unha praza na que dúas estatuas de nenos representaban un xogo infantil: as agachadas.



*EN PÉ!*

*¡Irmáns! En pé, sereos,*

*a limpa frente erguida,*

*envoltos na brancura*

*da luz que cai de riba,*

*o corazón aberto*

*a toda verba amiga,*

*e nunha man a fouce*

*e noutra man a oliva,*

*arredor da bandeira azul e branca,*

*arredor da bandeira de Galicia,*

*cantémo-lo dereito*

*a libre nova vida!*

**9. Torre de San Sadorniño**

Baixamos pola rúa Os Olmos cara ao paseo marítimo dirixíndonos á illa “A Figueira” onde se atopan os restos dunha fortaleza medieval, xa que co paso dos anos o mar foina derrubando pouco a pouco. Hoxe en día recibe o nome de “Torre de San Sadorniño”.



*Á LUZADA DO DÍA*

*Sona o crarín do galo, que vixía*

*o primeiro craros, na capoeira,*

*e o alerta repetido de eira en eira*

*é toque de rebato na campía.*

*O enxame de paxaros rechouchía*

*antre a follaxe espesa da silveira,*

*e, rachada en xiróns na carballeira*

*fuxe a leitosa brétema. Xa é día.*

*Antre un fervente rebrilar de escumas*

*sán mar afora as lanchas, como prumas,*

*ó puxante compás dos longos remos.*

*Na leira seca e polvorenta, arando,*

*o destripa terróns fálalle ó gando:*

*"¡Ei, marelo! ¡Ei, vermello! ¡Bois ou demos!"*

**10. Pazo do Torrado**

Subimos pola vila de Cambados ata chegar ao Pazo do Torrado, que ao día de hoxe é una sala de exposicións. Actualmente e ata o 10 de xaneiro estase a celebrar a exposición da artista compostelá Neves Seara, titulada “Luz y silencio”.



*TARDE BAIXA*

*Sol de outono no mar calmo fungue o lume;*

*alá, lonxe, chirra un carro no camiño;*

*canta á ágoa no rodicio do muíño*

*e arrecende dos fiunchos o cheirume.*

*Por enriba dos tellados rube o fume;*

*esbardallan as lavercas antre o liño;*

*roxa lúa, con fasulas de meniño,*

*aparesce da montana sobre o cume.*

*Zoa a mística campana. Nos lameiros*

*unha flauta; a dos sapos agoireiros.*

*Anda o trasno gargallando nos pinares.*

*Van e veñen luces roxas polo monte.*

*As rapazas van con medo cara á fonte.*

*Bravo, céltigo aturuxo fende os ares.*

**11. Praza de Asorey**

Seguimos co noso camiño ata chegar a Praza de Asorey, onde nos atopamos cunha estatua na que se reproduce a estatua máis famosa de Francisco Asorey: “A naiciña”.



*XELMÍREZ*

*É toda a raza e toda a Terra nosas.*

*erguendo a Sé, coa forza dunha arela*

*que as pedras fixo frorecer en rosas,*

*dalle a Roma unha irmá en Compostela.*

*Ampara reises, sabios, e trobeiros*

*bota ó mar o birremes dunha armada,*

*cobre os vales de pazos e mosteiros*

*e impón a lei co báculo coa espalda.*

*A punto de morrer, cando se mira*

*diante das portas fúlxidas do ceo,*

*da súa catedral fixo memoria.*

*E, tornando a Santiago, encende e inspira*

*no corazón e a mente de Mateo*

*o prodixio do Pórtico da Gloria.*

**12. Paseo da Calzada**

Continuamos polas beirarrúas de Cambados ata chegar ao Paseo da Calzada, onde vimos dúas esculturas: unha dedicada ao escritor Ramón Cabanillas e outra ao escultor Francisco Asorey.



*DOÑA URRACA*

*Raíña sen asento, aventureira*

*muller formosa, inqueda, namorada*

*a cabalgar pasou a vida enteira,*

*o peito a frorecer, na man a espada.*

*co home, o fillo, a irmán, a mourería,*

*a nobreza e o pobo envolta en guerra,*

*canto conquiren maña e valentía*

*o corazón imbel bótallo en terra.*

*Nin ferida nin aldraxes perde o azo,*

*nin prisioneira en Castellar ten medo,*

*nin a papel escomunión lle espanta.*

*Doulle a Castela un rei de forte brazo,*

*ó mundo o froito dun amor segredo*

*e a Dios do ceo unha princesa santa.*

**Paula, Diego, Alba, Carla, Jesús, Iria**